J e g y z ő k ö n y v

Készült: Gyűrűs Község Önkormányzati Képviselőtestületének 2022. július 27. napján 13:00 órakor tartott nyílt üléséről.

Az ülés helye: Pókaszepetki Közös Önkormányzati Hivatal

8932 Pókaszepetk, Arany J. u. 6.

Jelen vannak: Kardos Tímea alpolgármester

 Ruzsics Lajosné képviselő

 Varga-Kovács Emese képviselő

Távol maradt – covid megbetegedés miatt - előzetes bejelentés alapján:

 Bertalan Tibor polgármester

 Kardos Vidor képviselő

Tanácskozási joggal meghívottak:

 Bucsák Katalin jegyző

**N a p i r e n d e l ő t t:**

Kardos Tímea alpolgármester köszöntötte a megjelenteket, a jelenléti ív alapján megállapította, hogy a képviselőtestület – három fő jelenlétével - határozatképes, az ülést megnyitotta.

Kardos Tímea alpolgármester tájékoztatást adott a két ülés között eltelt intézkedésekről, a két ülés között eltelt időszak eseményeiről, a saját és átruházott hatáskörben hozott fontosabb intézkedésekről.

Kardos Tímea alpolgármester javasolja a kiadott napirendek elfogadását az alábbiak szerint:

**N a p i r e n d:**

1. ***A települési hulladékkal kapcsolatos önkormányzati hulladékgazdálkodási közfeladat és a hulladékgazdálkodási közszolgáltatás ellátásáról szóló rendelet módosítása***

Elődaó: Bucsák Katalin jegyző

1. ***Helyi építési szabályzat módosítása***

Előadó: Bucsák Katalin jegyző

1. ***Szociális tűzifa igénylésére benyújtandó pályázat, ennek kapcsán a***

***Szociális tűzifa igénylésének rendjét szabályozó rendelet elfogadása***

Elődaó: Bucsák Katalin jegyző

1. ***Tulajdonosi és útkezelői hozzájárulás kérés Gyűrűs 02019, 113,101, 133, 53, 54 hrsz-ú ingatlan villamosenergia ellátásához***

Előadó: Kardos Tímea alpolgármester

1. ***Gördülő Fejlesztési terv 2023-2037 elfogadásáról döntéshozatal***

Előadó: Kardos Tímea alpolgármester

1. ***Egyebek***

A Képviselőtestület a javasolt napirendi pontokat elfogadta.

**N a p i r e n d e k t á r g y a l á s a:**

1. ***Napirend:***

***A települési hulladékkal kapcsolatos önkormányzati hulladékgazdálkodási közfeladat és a hulladékgazdálkodási közszolgáltatás ellátásáról szóló rendelet módosítása***

Elődaó: Bucsák Katalin jegyző

Bucsák Katalin jegyző: A rendeletet már több ízben is módosítani volt szükséges, hogy az jogkövetően, a törvény módosításokkal összhangban legyen iránymutató a helyi lakosság számára.

Jelen módosítási javaslat az u.n.: elhagyott hulladékkal kapcsolatban és a GDPR rendelkezésekkel összhangban fogalmaz meg módosításokat.

A rendelet módosítása a Szolgáltatóval egyeztetésre került.

A módosítás feladatot ró az Önkormányzat által foglalkoztatott karbantartóra is, aki köteles jelezni amennyiben a településen elhagyott hulladékot talál.

Ennek megfelelően a rendelet módosításra került.

Kardos Tímea alpolgármester javasolta, hogy Gyűrűs Község Önkormányzat a települési hulladékkal kapcsolatos önkormányzati hulladékgazdálkodási közfeladat és a hulladékgazdálkodási közszolgáltatás ellátásáról szóló rendelet módosítását az írásos előterjesztésnek megfelelően fogadják el.

**A képviselőtestület a javaslattal egyetértett és három igen szavazattal, ellenszavazat nélkül az alábbi rendeletet alkották meg, fogadták el:**

**Gyűrűs Község Önkormányzata Képviselő-testületének 8/2022. (VIII. 1.) önkormányzati rendelete**

**A települési hulladékkal kapcsolatos önkormányzati hulladékgazdálkodási közfeladat és a hulladékgazdálkodási közszolgáltatás ellátásáról szóló - 11/2017. (XII.22.) önkormányzati rendelet - módosításáról**

1. ***Napirend:***

***Helyi építési szabályzat módosítása***

Előadó: Bucsák Katalin jegyző

Bucsák Katalin jegyző ismerteti, hogy Gyűrűs Község Önkormányzat Képviselő-testülete 2021. december 13-án, az 57/2021. (XII.13.) határozatban döntött arról, hogy kezdeményezi a község településrendezési tervének módosítását. A módosítás az alábbi tervezési program alapján valósul meg:

1. a belterület északi részén a Rákóczi Ferenc utca nyugati oldalán az Lf-1 jelű falusias lakóterület módosítása a lovarda fejlesztésével kapcsolatos tervezett beruházások megvalósíthatósága érdekében

2. a 1. pontban tervezett lovardafejlesztéshez kapcsolódóan a Rákóczi és Ady utcák kereszteződésénél, a Rákóczi utca északi oldalán az Lf-1 jelű falusias lakóövezetben az építési hely módosítása

Javaslom, hogy a tárgykörben a Képviselőtestület hozza meg határozatát.

**A képviselőtestület a javaslattal egyetértett és három igen szavazattal, ellenszavazat és tartózkodás nélkül az alábbi határozatot hozta:**

***32/2022. (VII.27.) önkormányzati Határozat***

Gyűrűs község Önkormányzata Képviselő-testülete:

1. Elfogadja Gyűrűs község településszerkezeti terv leírását – kiegészítve a módosítás tartalmával – az 1. melléklet szerint,

2. Elfogadja Gyűrűs község településszerkezeti terv módosítását a 2. melléklet szerint

**1. számú melléklet**

**a településszerkezeti terv módosításáról szóló 32/2022. (VII.27.) számú határozathoz**

**1.** A településszerkezeti terv leírása:

**Településszerkezet jelenlegi rendszerének és tervezett fejlesztésének ismertetése**

Jelenlegi településszerkezet ismertetése

Gyűrűs község a Foglár patak völgyének jobb, keleti oldalán a Zalaapáti hátság nyugati lejtőin helyezkedik el. Táji elhelyezkedésére jellemző a Foglár völgyének egykor mocsaras, gyakran elárasztott, ma már leszabályozott árterülete, mely jelen állapotában is vizes területekkel tarkított rét, valamint az Apáti hátság meredek domboldalainak kettőssége. A vizes területek, a mély fekvésű rétek fölött, de a meredek domboldalak alatt kedvező domborzati adottságú területrészen helyezkedik el a község belterülete. A belterület fölötti hegygerincen a tájra jellemző összefüggő kertes mezőgazdasági terület (zártkert) található. A zártkerttől északra a bezerédi erdőséghez kapcsolódó összefüggő erdőterület helyezkedik el, mely a mély erodált völgyben és domboldalon a belterületig terjed. A település északi részének domborzatát szabdalt, meredek domboldalak alkotják, melyek jellemzően völgyeiben és északi oldalaiban beerdősödöttek, egyéb részeken pedig szántók és rétek vegyesen.

A település közlekedési szempontból zsáktelepülés, mely a Zalaistvánd - Nagykapornak közötti 7362 számú útról a 73219 számú országos mellékúttal kapcsolódik az országos úthálózathoz. A település nyugati irányú közlekedési kapcsolata Kemendollár, Vöckönd, vagy Nemesapáti községek irányába, észak-keleti irányú kapcsolata Csáford irányába, valamint dél-kelet irányú közvetlen kapcsolata Bezeréd irányába az Apáti hátság és a Kemendi hegy szabdalt és meredek domborzata, valamint az elhanyagolható szerepe miatt nem alakult ki, a földutak hálózata nem vagy csak nagyon nehezen járható.

A település belterülete falusias lakóterület, mely területen a lakótelkeken túl néhány intézményi telek – templom, kultúrház, községháza, orvosi rendelő, egy élelmiszer bolt és a helyi vízmű – található. A belterület északi végében a Petőfi utcától északra lótartással foglalkozó gazdaság, annak épületei, építményei, területe alakult ki. A község temetője a zártkertre vezető út mellett, a zártkerti területek határában magasan a község fölött, a domboldalon található.

A település jelenlegi szerkezete a település gazdasági fénykorát jelentő XIX. század végi XX. század elejei állapot szerint rögzült. A XX. század második felében a település szerkezetét módosító változások nem történtek.

Tervezett településfejlesztési és szerkezeti ismertetése

A község jelenlegi helyzetének és a jövőbeni változások előrejelzésének ismeretében megállapítható, hogy a kialakult lakóterületek elégségesek, lakóterület fejlesztésére, további területek kijelölésére nincs szükség.

A község közlekedési hálózatba történő elhelyezkedése a jelenlegi közlekedési rendszer változtatását nem eredményezi. A község külterületének táji használata a jövőben várhatóan szintén változatlan marad.

A településfejlesztési koncepcióban a népesség megtartása, a település népességvonzó képességének növelése, az ideiglenes népesség (üdülő, falusi turizmus) és a település gazdasági szerepkörének növelése érdekében a meglévő településszerkezet és területfelhasználáshoz képest a következő változások szükségesek:

* A település idegenforgalmi szerepének, vonzerejének növelése érdekében, annak történelmi magjában a templomot is magába foglaló tömb és a tőle délre lévő tömb területének idegenforgalmi fejlesztését kell lehetővé tenni, felhasználva ezen területek építészeti és táji adottságát. Az említett két tömb javarészt hasznosítatlan, lakatlan lakótelkekből áll, mely tömbök területét településközpont vegyes övezetbe kell sorolni, lehetővé téve a vendéglátást és szállásférőhelyet létrehozó idegenforgalmi fejlesztést és kizárva a falusias lakóterület gazdasági, elsősorban állattartó funkcióját.
* A település gazdasági erejének növelhetősége érdekében új gazdasági területet kell kijelölni a belterülettől délre, mely területeken lehetőség van a településen jelenleg is működő gazdaságok fejlesztésére, vagy új gazdasági tevékenységek befogadására. A gazdaság fejlesztése munkahely teremtő erejével a település népességmegtartó képességének növelését eredményezi. Az Ady Endre utca folytatásában dél felé vezető mezőgazdasági út felső, keleti oldalán a lakóterület közelében kereskedelmi, szolgáltató jellegű, nem zavaró hatású, míg a déli, 03 hrsz.-ú úttól délre lévő területegységen egyéb zavaró hatású (pl. állattartás) gazdasági tevékenység számára kell kijelölni területet.
* A település északi részén, a Petőfi utca keleti és nyugati oldalán működő lovarda területeit beépítésre szánt különleges mezőgazdasági üzemi övezetként kell szabályozni annak érdekében, hogy a működéshez szükséges építmények elhelyezhetők legyenek.

A meglévő természeti értékek védelmével összefüggésben a 102 hrsz.-ú, a Kossuth Lajos utca keleti végében található domboldali terület beépítésre szánt területből általános mezőgazdasági területbe történő átsorolása szükséges. A terület jelenleg belterület, meredek észak-nyugat irányú domboldal. Beépített terület soha nem volt, jelenleg természetközeli állapotú gyep borítja, melynek megőrzése a természetvédelem szempontjai miatt szükséges.

**2.** A településszerkezeti terv területfelhasználásainak területi adatai közül az alábbiak a következők szerint módosulnak a tervezési területen belül:

|  |  |  |  |
| --- | --- | --- | --- |
| **Területfelhasználási egység** | **Hatályos terv szerinti területi adat (m2)** | **Módosított terv szerinti területi adat (m2)** | **Területváltozás (m2)** |
| Falusias lakóterület | 27492,9 | 4536,7 | -22956,2 |
| Különleges mezőgazdasági üzemi terület | 0 | 22102,9 | +22102,9 |
| Közlekedési- és közmű-elhelyezési, hírközlési- terület  | 0 | 853,3 | +853,3 |

**3.** A területrendezési tervekkel való összhang igazolása

**Térségi területfelhasználás a megyei szerkezeti terv alapján**

**települési térség**

A módosítás során létrejövő terület-felhasználás változás a települési térség területén történik, mely a törvényi előírásokkal szinkronban van.

**Övezetek az országos és a megyei terv alapján**

**Ökológiai hálózat ökológiai folyosójának övezete**

A tervezési területet érinti az ökológiai folyosó területe, azonban a települési térség területén elhelyezkedő, jelenleg is beépítésre szánt területekről van szó, így az övezet előírásai nem ellentétesek a terület-felhasználás változással. Új beépítésre szánt övezet nem kerül kijelölésre.

**Tájképvédelmi terület övezete**

A területhasználat és az építés rendjét a helyi építési szabályzat, a településképi követelményeket a településkép védelméről szóló önkormányzati rendelet tartalmazza. Az övezettel érintett területen bányászati tevékenység folytatása nem tervezett.

Zala Megye területrendezési tervének határozatában megfogalmazták az egyes övezetekre vonatkozó ajánlásokat, így a tájképvédelmi területre is. A határozat kimondja a 7. pontban, csarnok jellegű épület építése esetén a tájba illesztésre figyelmet kell fordítani, az épületet növényzettel takartan kell kialakítani.

A tájképvédelmi terület övezetének lehatárolása láthatóan a település belterületétől keletre elhelyezkedő domb vonulatát követi. A belterület északi részén a belterületre is rátakar. Az övezet a lovarda építésével érintett telek keleti, utca felőli részét érinti kis mértékben. A Rákóczi Ferenc utca nyugati oldalán jelenleg sincs kialakult utcakép, a településképet ezen a részen a meglévő lovarda építményei, csarnokai határozzák meg. A meglévő lakóépülettől délre lévő területen, ahol a lovarda kialakítása tervezett, a szomszédos területekhez hasonlóan nem hagyományos falusias beépítés fog kialakulni, hanem a terület mezőgazdasági jellegű hasznosítása a cél itt is. A lovarda növényzettel való eltakarása az utca felől akadályozná az épület hasznosítását, a lovak mozgását, így azt nem javasoljuk.

A hatályos szabályozás kötelező építési vonalat jelölt, 5 méteres előkert megtartásával. A fedeles futtatóépület tájba illesztésére irányuló szabályozási törekvés az, hogy az épületet nagyobb előkerttel, a telek mélyebben fekvő részén lehet kialakítani. A telek ezen része már nem a tájképvédelmi terület része.

A tervezett szabályozással és az épület tervezett, 10 méteres előkerttel kialakított elhelyezésével a tájképvédelmi övezetre vonatkozó előírásokkal szinkronban van a tervezett módosítás.

**Vízminőség-védelmi terület övezete**

A vízminőség-védelmi terület övezete a település teljes közigazgatási területét érinti. A jogszabály előírásai alapján a településrendezési tervek készítésekor kell sort keríteni az övezet határának pontosítására, valamint az övezetre vonatkozó előírások meghatározására a helyi építési szabályzatban. Erre a tervek teljes felülvizsgálata alkalmával kerülhet sor.

**Földtani veszélyforrás terület övezete**

A földtani veszélyforrás terület övezete a település teljes közigazgatási területét érinti. A jogszabály előírásai alapján a településrendezési tervek készítésekor kell sort keríteni az övezet határának pontosítására, valamint az övezetre vonatkozó előírások meghatározására a helyi építési szabályzatban. Erre a tervek teljes felülvizsgálata alkalmával kerülhet sor.

***Határidő: folyamatos***

***Felelős: Kardos Tímea alpolgármester és Bucsák Katalin jegyző***

A településrendezési eszköz, a helyi építési szabályzat módosításának eljárása az utolsó „mérföldkövéhez érkezett, a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI.08.) kormányrendelet szerinti feltételek teljesültek.

A partnerségi egyeztetés során a partnerek részéről a tervmódosításra vonatkozóan további észrevétel, javaslat nem érkezett, a Főépítész a véleményét megküldte, így a rendelet módosítása lehetővé vált.

Kardos Tímea alpolgármester javasolta, hogy a helyi építési szabályzatról szólórendeletet az írásos előterjesztésnek megfelelően fogadják el.

**A képviselőtestület a javaslattal egyetértett és három igen szavazattal, ellenszavazat nélkül az az alábbi rendeletet alkották meg, fogadták el:**

**Gyűrűs Község Önkormányzata Képviselő-testületének 9/2022. (VIII. 1.) önkormányzati rendelete**

**a helyi építési szabályzatról - szabályozási tervről szóló 12/2006. (XI.16.) önkormányzati rendelet módosításáról**

1. ***Napirend:***

***Szociális tűzifa igénylésére benyújtandó pályázat, ennek kapcsán a***

***Szociális tűzifa igénylésének rendjét szabályozó rendelet elfogadása***

Elődaó: Bucsák Katalin jegyző

* 1. ***Szociális tűzifa pályázat benyújtása***

Kardos Tímea alpolgármester: A napirend írásos előterjesztés alapján történt, az abban foglaltakat mindenki megértette és tudomásul vette.

Tájékoztatása kiterjedt arra, hogy a 2022. évben kiírt pályázati támogatásból az önkormányzatok tüzelőanyagot – keménylombos tűzifát, lágylombos tűzifát, illetve barnakőszenet – vásárolhatnak, és a helyi rendelet alapján kiválasztott, szociálisan rászoruló lakosok között osztják majd szét a feltételeknek megfelelően. A feltételek között szerepel, hogy a támogatásért az Önkormányzatok anyagi juttatást nem kérhetnek.

A pályázatok 2022. augusztus 31-ig napjáig nyújthatók be hivatali kapun keresztül. A benyújtott pályázatokról legkésőbb szeptember 30-ig hoznak döntést az elbírálók.

A nyertes önkormányzatok a támogatásból vásárolt tűzifát, illetve szenet 2023. február 15-éig oszthatják ki a rászorulók részére, a támogatás teljes összegével legkésőbb 2023. április 15-ig kell elszámolniuk. Az önkormányzatnak önerőt nem kell biztosítani a 2022. évi költségvetéséből, a megpályázható 32 m3 tűzifa mennyiséghez.

Megkérdezte, van-e valakinek véleménye, javaslata.

A napirendhez még hozzáfűzi, hogy véleménye szerint a pályázható mennyiségen felül nagyobb mennyiségben kellene tűzifát vásárolni, mert az igény a tüzelőanyagra évről évre egyre nagyobb, melyet nem tudnának a pályázható mennyiségből kielégíteni. A szociális támogatásokról szóló rendelet alapján abból részesülhetnek további gyűrűsi lakosok. Erről jelen napirendnél még döntést hozni nem kell.

A Képviselők a javaslattal egyetértettek, kiegészítik azzal, hogy több idősebb lakos esetében szerencsésebb volna kályhakész tűzifát vásárolni majd, hiszen probléma a méterfa felfűrészeltetése.

Kardos Tímea alpolgármester javasolta, hogy a szociális célú tűzifa vásárlásához kapcsolódó támogatás igénylésére az önkormányzat a pályázatot nyújtsa be.

**A képviselőtestület a javaslattal egyetértett és három igen szavazattal, ellenszavazat és tartózkodás nélkül az alábbi határozatot hozta:**

***33/2022. (VII.27.) önkormányzati Határozat***

***Gyűrűs Község Önkormányzati Képviselőtestület - összhangban az államháztartásról szóló 2011. évi CXCV.tv., a számvitelről szóló 2000. évi C. tv., a szociális igazgatásról és szociális ellátásokról szóló 1993. évi III. tv, valamint az államháztartásról szóló törvény végrehajtásáról szóló 368/2011.(XII.31.) Korm. rendelet rendelkezéseivel – 32 m3 szociális célú tűzifa vásárlás támogatásra pályázatot nyújt be a Magyar Államkincstár Zala Megyei Igazgatóságához.***

***A pályázat Gyűrűs Község Önkormányzat esetében önerő biztosítását nem várja el.***

***A képviselőtestület vállalja, hogy a szociális tüzifa ellátásban részesülőtől ellenszolgáltatást nem kér.***

***Felhatalmazza a polgármestert a pályázat benyújtására.***

***Határidő: 2022. augusztus 31.***

***Felelős: Kardos Tímea alpolgármester***

* 1. ***Szociális célú tűzifa biztosításáról szóló rendelet elfogadása***

Kardos Tímea alpolgármester felkérte Bucsák Katalin jegyzőt, hogy ismertessen a szociális tűzifa biztosítására és kiosztására vonatkozó rendelet tervezetét.

Bucsák Katalin jegyző: Javasolta szociális tűzifa igénylésének rendjét szabályzó rendelet alkotását, melynek sajátossága, hogy kizárólag jelen támogatási időszakban marad hatályban.

A Képviselőtestület a napirend tekintetében az írásos előterjesztést megismerte, az abban foglaltakat megértette, az elhangzottakkal egyetértett.

Kardos Tímea alpolgármester javasolta, hogy az előterjesztés szerint a rendeletet megalkotását.

**A képviselőtestület a javaslattal egyetértett és Kardos Tímea alpolgármester javaslatára – az Önkormányzat a szociális célú tűzifa ellátásának biztosításáról** –**három igen szavazattal, ellenszavazat nélkül az alábbi rendeletet fogadta el, alkotta meg:**

**Gyűrűs Község Önkormányzata Képviselő-testületének 10/2022. (VIII. 1.) önkormányzati rendelete**

**a szociális célú tűzifa támogatás helyi szabályairól**

1. ***Napirend:***

***Tulajdonosi és útkezelői hozzájárulás kérés Gyűrűs 02019, 113,101, 133, 53, 54 hrsz-ú ingatlanok vonatkozásában***

Előadó: Kardos Tímea alpolgármester

Kardos Tímea alpolgármester: Az „AlphaCAD Kft” kérelmében azzal kereste meg a Tulajdonos Önkormányzatot, hogy adjon közterület kezelői és tulajdonosi hozzájárulást, a kérelmező által benyújtott és a nevezett tervező által készített munkarészekben foglalt tevékenységhez.

Javaslom, hogy a helyi önkormányzati Képviselőtestület járuljon hozzá a munkavégzéshez.

**A képviselők részéről kérdés nem érkezett, Kardos Tímea alpolgármester kérésére a képviselő-testület három igen szavazattal, ellenszavazat nélkül a következő határozatot hozta:**

***34/2022. (VII.27.) önkormányzati határozat***

***Gyűrűs Község Önkormányzat Képviselőtestülete akként határoz, hogy az „AlphaCAD Kft” Nagyfi Péter Zoltán tervező által az Magyar Telekom Nyrt. (1097 Budapest, Könyves Kálmán krt. 36.) részére a Gyűrűs, rezes hálózat bontása terv című, tervszám: BTS 04/22/05 terv műszaki dokumentációját megismerte az abban foglaltaknak megfelelően a Gyűrűs 113, 101, 133, 54 hrsz-ú kivett közút és 53 hrsz-ú kivett beépítetlen terület Gyűrűs Község Önkormányzata tulajdonát képező közterületi ingatlanokra vonatkozóan közterület kezelői és tulajdonosi hozzájárulás megadja.***

***A képviselő-testület a közterület kezelői és tulajdonosi hozzájárulás kiadására a Polgármestert felhatalmazza.***

***Felelős: Kardos Tímea alpolgármester***

***Határidő: azonnal***

1. ***Gördülő Fejlesztési terv 2023-2037 elfogadásáról döntéshozatal***

Előadó: Kardos Tímea alpolgármester

Kardos Tímea alpolgármester: Ismertette, hogy a következő 15 éves gördülő fejlesztési terv elfogadása ez évben is aktuálissá vált.

A ZALAVÍZ Zrt által előkészített és elfogadásra javasolt 15 éves gördülő fejlesztési tervet minden évben tárgyalni kell és döntést kell hozni az éppen aktuális időszakról.

Az ivóvíz-, és külön a szennyvíz-rendszer kapcsán, azok vonatkozásában is határozatot kell hozni.

A tervek megismerését követően a képviselőtestület megállapította, hogy a fejlesztési terv forráshiányos, olyan feladatok megvalósítását tartalmazza, amelyeket az önkormányzat maradéktalanul nem tud finanszírozni, illetve, teljességében azokat a feladatokat nem is szeretné megvalósítani.

Kardos Tímea javasolta, hogy a gördülő 15 éves fejlesztési terv tekintetében az ivóvíz vonatkozásában hozzanak határozatot.

**A képviselőtestület a javaslattal egyetértett és három igen szavazattal, ellenszavazat és tartózkodás nélkül az alábbi határozatot hozta:**

***35/2022. (VII. 27.) önkormányzati Határozat***

 ***Gyűrűs Község Önkormányzat képviselőtestület az Észak-zalai Víz- és Csatornamű Zrt.*** ***által készített Pókaszepetk-IV víziközmű- rendszer 15 éves gördülő fejlesztési tervét – 2023-2037 időszakra - elfogadja.***

***Az abban megjelenő forráshiányt 2023. évben maradéktalanul biztosítani nem képes. Az abban foglaltak megvalósítását a rendszerhasználati díj terhére tervezi. Ezért a képviselőtestület 11-21050-1-005-01-05 MEKH azonosító kóddal rendelkező Pókaszepetk-IV víziközmű-rendszer gördülő fejlesztési tervében szereplő MEKH által elfogadott 2023. évre vonatkozó munkákat – minden esetben előzetes egyeztetést követően rendeli meg - az Észak-zalai Víz- és Csatornamű Zrt.-től.***

***Határozatában is kéri, hogy a fejlesztéseket megelőző egy hónappal korábban a Zalavíz Zrt jelezze a fejlesztés szükségességét, természetesen kivételt képez ez alól az azonnali beavatkozást igénylő munkanem végzése.***

***Határidő: folyamatos***

***Felelős: Kardos Tímea alpolgármester***

1. ***Egyebek – előterjesztés szóban történt:***

Bucsák Katalin jegyző a KÖH/302/2022. ügyiratszámú iratból tájékoztatást nyújt a közmunka programban történő foglalkoztatás kapcsán.

Elmondja, hogy a jegyző a tudomására jutott jogszabálysértés elhárítására, feltárására köteles. Ezért – Az Önkormányzat és a Képviselőtestület – mint pályázó, illetve Polgármester, mint munkáltató jogkör gyakorlója irányába az alábbi jelzéssel köteles élni, melynek az ügyiratban foglaltak szerint tesz eleget.

A közfoglalkoztatás, más néven közmunkaprogram, vagy köznapi nevén közmunka speciális munkaviszony, amely azt próbálja elősegíteni, hogy a munkaerőpiacról valamilyen okból kiszorult álláskeresők sikeresen be-, illetve visszakerüljenek az elsődleges munkaerőpiacra. A közfoglalkoztatók a központi költségvetésből támogatást kaphatnak annak fejében, hogy átmeneti munkalehetőséget biztosítanak hosszú ideje sikertelenül állást keresők számára.

A közfoglalkoztatók a központi költségvetési támogatást feltételhez kötötten kapják, mely feltételek – többek között - az alábbiak:

1. A közfoglalkoztatás helyben – település közigazgatási határain belül – történjen
2. A közfoglalkoztatott a pályázatban foglalkoztatásaként megjelölt munkakörben legyen foglalkoztatva, a szintén a pályázatban megjelölt időben.
3. A közfoglalkoztatás igazolt, ellenőrizhető módon történjen. Az igazolásául a foglalkoztató a munkaköri leírásban feltüntetett munka végzéséről **munkanaplót, jelenléti ívet vezessen**. (ellenőrzés esetében még azt is kérték több esetben, hogy a munkanaplóban jelenjen meg, hogy pl.: hány méter árkot tisztított ki a közfoglalkoztatott személy adott napon, a munkavégzéshez milyen szerszámot és kitől vett kézhez. Milyenek voltak az időjárásviszonyok az adott napon)

A jelenléti íven a Munkáltatói jogkör gyakorlójának aláírásával igazolnia kell a munkavégzést.

1. a Közfoglalkoztatottaknak munka és balesetvédelmi oktatáson kell részt venni, foglalkoztatásukat megelőzően orvosi vizsgálaton kell megjelenni, hogy a feladatellátásra alkalmasak e.

A fentieket támogatást nyújtó alkalmi, visszatérő jelleggel ellenőrzi (akár előre be nem jelentett módon)!

Amennyiben a pályázatokban, szerződésekben foglaltak nem mennek teljesedésbe, a cél nem, vagy csak részben teljesedik, amennyiben az ellenőrzés hiányosságot tapasztal, úgy az ellenőrzést végző felhívja a figyelmet a szabályok betartására. Amennyiben súlyos szabálytalanságot tapasztal, úgy az a támogatás részbeni, vagy teljes elvonásával, annak teljes összegének visszafizetésével járhat. Az ellenőrzés által feltárt súlyosabb szabálytalanság esetében büntetőfeljelentéssel is zárulhat a vizsgálat. Mindezt akár egy lakossági bejelentés is elindíthatja.

Kérem, hogy a Képviselőtestület a jelzésem fogadja el!

A képviselők a felhívás kapcsán a felvetett problémát megbeszélték, a tájékoztatást megköszönték, a jegyző további intézkedését nem kérték.

**A képviselőtestület Kardos Tímea alpolgármester javaslatára három igen szavazattal, ellenszavazat nélkül az alábbi határozatot hozta:**

***36/2022 (VII.27.) önkormányzati Határozat***

***Gyűrűs Község Önkormányzat Képviselőtestülete a közmunka programban történő foglalkoztatás kapcsán történő jelzést elfogadta.***

***Határidő: folyamatos***

***Felelős: Kardos Tímea alpolgármester***

Egyéb kérdés, hozzászólás nem merült fel a polgármester az ülést 13,55 órakor bezárta.

 kmft.

 Karos Tímea Bertalan Tibor Bucsák Katalin

alpolgármester polgármester jegyző